1Te'uri i ujob ángel xu ch'awsaj u trompet. Are 'uri xwil jun ch'umil tzaknak li chuwach i jyub ta'aj. I ch'umil-le, yatal jun lawe che, chi are i jakbal re i jul chi lic naj kajnak bi pa jyub. 2Te'uri, xu jak i jul; are xjaktajic, xel li sib pacha co'on jun nim laj 'orno, chi xu 'ekumarsaj u wach i 'ij, xak ronojel i sak re i pa'ij. 3I sib-le, xe 'el u q'uial sac' che, que rupup chuwach i jyub ta'aj. I sac'-le, yatal chique que ch'opinic pacha quiqui 'an i sinaj re u wach i jyub ta'aj. 4Xui-ri, n-xya' ta chique chi quiqui 'an c'ax che tak i 'es, che tak i che', xak ni'pa i rax chi 'o chuwach i jyub ta'aj. Xui chique i winak quiqui 'an ni c'ax chique, ni'pa i n-ti retalil re i Dios chuwach qui crusil. 5Xui-ri, n-xya' ta chique we que qui camsaj. Xui xya' chique chi jo'ob ic' u wach quiqui ya ni u c'axc'ol chique. I u c'axc'ol-le, queje pacha re jun sinaj are cu ch'opij jun winak. 6Che i jo'ob ic'-le, i winak lic quiqui tij ni uyej cumal, lic cacaj ni camic, xui-ri, n-que cam taj. Tupu lic quiqui tzucuj qui camic, n-quiqui rik taj. 7I sac'-le que majawic pacha caway chi je yijil na che i ch'o'oj. Che i qui jolom 'o ni pacha jun coron óro. I qui palaj, pacha u palaj winak. 8I qui wi, pacha u wi ixok; i u waque, pacha u waque i coj. 9I u wach qui c'ux, ch'uktal ru' pacha ch'ich'. Are que rupupic, nim u ch'awbal i qui xic', pacha u ch'awbal u q'uial caway ru' qui careta are que 'e pa'anem pa ch'o'oj. 10I sac'-le, xak 'o qui je, pacha qui je i sinaj, xak 'o qui ch'ut. Ru' qui ch'ut-le, quiqui 'an c'ax chique i winak jo'ob ic' u wach. 11I sac', 'o jun caj'atzil; are jun ángel nim u patan pa jul chi naj kajnak pa jyub. I u bi i ángel-le pa qui ch'awbal i aj Hebréo winak: Abadon, y pa qui ch'awbal i aj Griégo winak: Apolion, chi que'elok "aj sachsanel". 12Xwil 'uri, ya xic'aw i nabe c'ax chi u bim i ángel, xui-ri c'a 'o queb chic ca c'un na. 13Te'uri i uwak ángel xu ch'awsaj u trompet; are 'uri xin ta jun ch'awbal, xch'aw chiquixol i cajib esquin re i altar lic óro, chi 'o chuwach i Dios. 14I ch'awbal-le xu bij jun tzij che i uwak ángel chi ruc'am u trompet; xu bij: —Che awo'taj bi i cajib ángel chi je ximtal chila che i nim laj ya chi Eufrates u bi —co'ono. 15Te'uri xe o'tax bi i cajib ángel, camsabal que i winak. I ángel-le, are qui wach je yijbam na che i 'ij-le. Xe o'tax bi chu camsaxic laj nic'aj chique i winak. 16(Te'uri xe wil je u q'uial soldádo, je 'o rij caway.) Xin ta ni'pa i qui q'uial: je queb ciénto miyon. 17Queje que 'anaw i caway iri, chi xe wil pin wach; i soldádo, chi je 'an-nak chiquij, i u wach qui c'ux, qui ch'ukum ru' ch'ich'. I ch'ukbal re u wach qui c'ux, 'o i cak, 'o i azul, 'o i 'an che, queje ile ca tzunic. I qui jolom i caway pacha qui jolom coj; i piqui chi', xel li 'a', xel li sib, xel li asufra. 18Laj pa nic'aj chique i winak xe camsax rumal i oxib n-'us taj-le, chi xel piqui chi' i caway. Xe camsax rumal i 'a', rumal i sib, xak rumal i asufra. 19I caway-le, i 'anbal c'ax 'o cu', piqui chi' 'o wi, xak 'o che i qui je, man i qui je, pacha cumatz ca tzunic; i u tzam i qui je, pacha u jolom cumatz. Ru' i qui je-le, xqui 'an c'ax chique i winak. 20Xui-ri, i winak, ni'pa i n-xe camsax ta rumal i n-'us taj-le, n-xqui jalwachij ti qui c'aslemal. N-xqui mayij tu 'anic pacha i to' qui nojim ique. N-xqui mayij tu cojic qui 'ij i mal laj tak itzel tew, xak i qui tiox chi xa ril je 'antalic. I qui tiox-le, je 'antal che i óro, xak i pláta, xak i brónce, xak che i abaj, xak che i che'; ile n-que tzun taj, n-que tan taj, n-que bin taj. 21I winak xak n-xqui mayij tu camsaxic quib chiquiwach; xak n-xqui mayij tu cojic qui costúmbre chi 'o rawasil chiquiwach, xak n-xqui mayij tu 'anic i n-ch'am taj ru' qui ch'acul, xak n-xqui mayij ti ela'.
APOCALIPSIS 9